Zagreb, 4. svibnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnice** **Darije Ćeran, zamjenice općinskog načelnika Općine Šodolovci do 20. prosinca 2016.g.**,za davanjem mišljenja**,** na 9. sjednici, održanoj dana 4. svibnja 2018.g., donosi sljedeću:

**ODLUKU**

 **Postupak za odlučivanje o sukobu interesa protiv dužnosnice Darije Ćeran, zamjenice općinskog načelnika Općine Šodolovci do 20. prosinca 2016.g., neće se pokrenuti, s obzirom da iz prikupljenih podataka i dokumentacije, povodom zaprimljene prijave od 13. studenog 2017.g., ne proizlazi da je povodom stupanja u radni odnos u Jedinstveni upravni odjel Općine Šodolovci došlo do moguće povrede odredbi ZSSI-a.**

Obrazloženje

Protiv dužnosnice Darije Ćeran, zamjenice općinskog načelnika Općine Šodolovci do 20. prosinca 2016.g., podnesena je 13. studenog 2017.g. anonimna prijava mogućeg sukoba interesa koja je u knjizi ulazne pošte Povjerenstva zaprimljena pod brojem: 711-U-6828-P-398/17-01-1, povodom koje se vodi predmet broj P-398/17.

U prijavi se u bitnom navodi da je dužnosnica Darija Ćeran, zamjenica općinskog načelnika Općine Šodolovci, u sukobu interesa jer je za vrijeme svog mandata zasnovala stalni radni odnos u Općini Šodolovci.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da je Darija Ćeran dužnost zamjenice općinskog načelnika Općine Šodolovci obnašala u mandatu 2013.-2017.g. Stoga je i Darija Ćeran povodom obnašanja navedene dužnosti obvezna postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Povodom navoda u prijavi Povjerenstvo je pribavilo relevane podatke i dokumentaciju od Općine Šodolovci.

U očitovanju Općine Šodolovci, klasa: 052-02/18-01/1 od 3. siječnja 2018.g., navodi se kako je dužnosnica Darija Ćeran stupila na dužnost zamjenice općinskog načelnika Općine Šodolovci 27. svibnja 2013.g. Dužnosnica je ostavku na navedenu dužnost podnijela 19. prosinca 2016.g. U razdoblju od 27. svibnja 2013. do travnja 2014.g. dužnosnica je dužnost obnašala volonterski, a od travnja 2014.g. do kraja obnašanja dužnosti profesionalno. Od 21. prosinca 2016.g. Darija Ćeran zaposlena je na mjestu višeg stručnog suradnika za računovodstvene i financijske poslove. U očitovanju se navodi kako nakon otkaza i odlaska službenice koja je obavljala poslove u Jedinstvenom upravnom odjelu Općina Šodolovci nije imala zaposlenog službenika na poslovima vezanim uz računovodstvo i knjigovodstvo, stoga je postalo nužno da Općina raspiše natječaj za zaposlenje službenika na upražnjeno mjesto.

Odluku o raspisivanju javnog natječaja donio je općinski načelnik Općine Šodolovci 14. studenog 2016.g., a javni natječaj objavljen je na web stranici Općine Šodolovci te u „Narodnim novinama“ broj 108/16. od 23. studenog 2016.g. Općinski načelnik je dana 14. studenog 2016.g. imenovao Povjerenstvo za provođenje natječaja za prijem u službu – Višeg stručnog suradnika za računovodstvene i financijske poslove, koje se sastoji od tri člana, dva vanjska i jednog iz Općine Šodolovci, pročelnice Jedinstvenog upravnog odjela Općine.

Na predmetni javni natječaj pristigla je jedna prijava, Darije Ćeran, za koju je utvrđeno da ispunjava sve formalne uvjete iz natječaja te je, kao jedini kandidat, pozvana na pisano i usmeno testiranje. Na temelju provedenog natječajnog postupka, donesena je odluka da se Darija Ćeran prima u službu na radno mjesto višeg stručnog suradnika za računovodstvene i financijske poslove. Dana 15. prosinca 2016.g. pročelnica JUO Općine Šodolovci donijela je Rješenje o prijemu, a Rješenje o rasporedu doneseno je 19. prosinca 2016.g. kojim je primljenoj utvrđen početak službe na radnom mjestu s danom 21. prosinca 2016.g.

U prilogu očitovanja Povjerenstvu je dostavljena natječajna dokumentacija iz koje proizlaze navodi iz predmetne prijave i to: Odluka o raspisivanju javnog natječaja za prijam u službu službenika – Višeg stručnog suradnika za računovodstvene i financijske poslove, klasa: 112-02/16-01/1 od 14. studenog 2016.g., Odluka o osnivanju i imenovanju Povjerenstva za provođenje natječaja za prijem u službu službenika – Višeg stručnog suradnika za računovodstvene i financijske poslove, klasa: 112-02/16-01/1 od 14. studenog 2016.g., Zamolba za poslao Darije Ćeran od 29. studenog 2016.g., diploma, svjedodžba i životopis Darije Ćeran, Potvrda Mirovinskog osiguranja – Područne službe u Osijeku od 25. studenog 2016.g., Uvjerenje Općinskog suda u Osijeku od 28. studenog 2016.g., Izjava o poznavanju rada na računalu, Obavijest u svezi provedbe javnog natječaja za prijam u službu službenika Višeg stručnog suradnika za računovodstvene i financijske poslove, klasa: 112-02/16-01/1 od 5. prosinca 2016.g., Zapisnik sa sjednice Povjerenstva za provođenje natječaja za prijem u službu službenika – Višeg stručnog suradnika za računovodstvene i financijske poslove od 7. prosinca 2016.g., Poziv na prethodnu provjeru znanja i sposobnosti od 7. prosinca 2016.g., Pismeno testiranje kandidata, Izvješće o provedenom postupku povodom Natječaja za prijam u službu od 15. prosinca 2016.g., Rješenje o prijmu u službu, klasa: UP/I-112-02/16-01/1 od 15. prosinca 2016.g., Rješenje o rasporedu, Klasa UP/I-112-02/16-01/1 od 19. prosinca 2016.g., Rješenje o početku i načinu obavljanja dužnosti zamjenika općinskog načelnika Općine Šodolovci, klasa: 080-01/13-01/4 od 27. svibnja 2013.g., Rješenje o profesionalnom načinu obavljanja dužnosti zamjenika općinskog načelnika Općine Šodolovci, klasa: 080-01/13-01-4 od 11. ožujka 2014.g. i Ostavka na dužnost zamjenice općinskog načelnika Općine Šodolovci od 19. prosinca 2016.g.

Uvidom u Ostavku zamjenice općinskog načelnika Općine Šodolovci od 19. prosinca vidljivo je kako je istu podnijela dužnosnica Darija Ćeran sukladno odredbama članka 93. stavka 1. točka 1. Zakona o lokalnim izborima („Narodne novine“ broj: 144/12.). Ostavka je podnesena Općini Šodolovci, a iz prijemnog pečata vidljivo je kako je ista zaprimljena u Općini Šodolovci 20. prosinca 2016.g. pod brojem: 080-01/16-01/1. Ostavka je podnesena s danom 20. prosinca 2016.g.

Uvidom u Rješenje o rasporedu Općine Šodolovci, Klasa UP/I-112-02/16-01/1 od 19. prosinca 2016.g., utvrđeno je kako je konačnim rješenjem o prijmu u službu od 15. prosinca 2016.g. Darija Ćeran primljena u službu kao Viši stručni suradnik za računovodstvene i financijske poslove u Jedinstvenom upravnom odjelu Općine Šodolovci na neodređeno vrijeme na puno radno vrijeme. Rješenjem o rasporedu utvrđeno je kako Darija Ćeran počinje s radom 21. prosinca 2016.g.

Člankom 93. stavkom 1. točkom 1. Zakona o lokalnim izborima („Narodne novine“ broj: 144/12.) propisano je da općinskom načelniku, gradonačelniku i županu, odnosno njihovim zamjenicima mandat prestaje po sili zakona ako podnese ostavku, danom dostave pisane ostavke sukladno pravilima o dostavi propisanim Zakonom o općem upravnom postupku. Slijedom navedenog, dužnosnici Dariji Ćeran je dužnost zamjenice općinskog načelnika Općine Šodolovci prestao 20. prosinca 2016.g.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 7. ZSSI-a propisana su zabranjena djelovanja dužnosnika, dok su člankom 5. propisana načela koja su dužnosnici dužni poštivati u obnašanju javnih dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Uvidom u pribavljene podatke i dokumentaciju Povjerenstvo je utvrdilo kako je dužnosnica Darija Ćeran u radni odnos u Općini Šodolovci, na mjestu Viši stručni suradnik za računovodstvene i financijske poslove u Jedinstvenom upravnom odjelu Općine, stupila nakon što joj je javna dužnost u Općini Šodolovci, na temelju podnesene ostavke, prestala. Dužnosnica nije sudjelovala u javnom natječaju koji je bio raspisan za predmetno radno mjesto niti su utvrđene okolnosti iz kojih bi proizlazila mogućnost da je dužnosnica na bilo koji način utjecala na postupak odabira kandidata na javnom natječaju. Za istaknuti je i kako je dužnosnica bila jedini kandidat javnog natječaja te da je udovoljavala svim formalnim uvjetima natječaja. Slijedom navedenog, na temelju prikupljenih podataka i dokumentacije Povjerenstvo nije steklo saznanja iz kojih bi proizlazilo da je u postupanju dužnosnice Darije Ćeran došlo do moguće povrede odredbi ZSSI-a te je donijelo odluku kao što je navedeno u izreci ovoga akta.

 PREDSJEDNICAPOVJERENSTVA

 Nataša Novaković, dipl.iur.

Dostaviti:

1. Dužnosnik Darija Ćeran, osobna dostava
2. Podnositelj, putem dostavljene adrese e-pošte
3. Objava na internetskoj stranici Povjerenstva
4. Pismohrana